text: শেরপুরে ভুয়া ডিবি পুলিশ গ্রেপ্তার | দেশ | দেশ রূপান্তর
  শেরপুরে ভুয়া ডিবি পুলিশ গ্রেপ্তার
  শেরপুর প্রতিনিধি | ২০ নভেম্বর, ২০১৯ ০০:০০
  শেরপুরে নজরুল ইসলাম (৩২) নামে গোয়েন্দা পুলিশের (ডিবি) এক ভুয়া এসআই ও তার সহযোগী আবদুল কাইয়ুমকে (৪০) গ্রেপ্তার করেছে জেলা ডিবি পুলিশ।
  গত সোমবার রাতে শহরের সজবখিলা মহল্লায় অভিযান চালিয়ে নজরুল ইসলামকে গ্রেপ্তার করা হয়। পরে গতকাল মঙ্গলবার দুপুরে তার সহযোগীকে শেখহাটি মহল্লা থেকে গ্রেপ্তার করা হয়। নজরুল ইসলাম জামালপুরের ইসলামপুর উপজেলার নাপিতেরচর সরকারপাড়া গ্রামের বাসিন্দা। আবদুল কাইয়ুমের বাড়ি শেরপুরের নালিতাবাড়ী উপজেলার কলসপাড় ইউনিয়নের গাগলাজানী গ্রামে।
  জেলা গোয়েন্দা পুলিশ (ডিবি) জানায়, গ্রেপ্তার ব্যক্তিরা দীর্ঘদিন থেকে সাধারণ মানুষকে বিভিন্নভাবে প্রতারিত করে আসছে। সম্প্রতি নালিতাবাড়ী উপজেলার মরিচপুরান গ্রামের ফেরদৌসী বেগম নামের এক গৃহবধূর বাড়িতে আসবাব দেওয়ার কথা বলে তারা সাড়ে ৯ হাজার টাকা হাতিয়ে নেয়। ওই গৃহবধূর দায়ের করা অভিযোগের ভিত্তিতে তাদের গ্রেপ্তার করা হয়।